കേരളപുരത്ത് മുഖംമൂടി ആക്രമണം ഗൃഹനാഥന് വെട്ടേറ്റു കുണ്ടറ: കേരളപുരത്ത് മുഖംമൂടി ആക്രമണത്തില് ഗൃഹനാഥന് വെട്ടേറ്റു. കേരളപുരം ചന്ദനതോപ്പിലെ മാമൂട്ടില് മുഖം മൂടി ധരിച്ച അഞ്ചംഗസംഘം സ്വകാര്യ ചിട്ടി ഉടമ ജയചന്ദ്രനെയും സഹോദരി അമ്ബിളിയേയും ആക്രമിച്ചു സ്വര്ണവും പണവും കവര്ന്നതിന് പിന്നാലെയാണ് കഴിഞ്ഞ ദിവസം രാത്രിയില് മുഖം മൂടിധരിച്ച ഇരുവര് ഗൃഹനാഥനെ ആക്രമിച്ചത്. കഴിഞ്ഞദിവസം പുലര്ച്ചെ 5.30ന് കേരളപുരം വരട്ടുചിറ അജയ്മന്ദിരത്തില് സ്വകാര്യ കരാറുകാരനായ രാജേന്ദ്രന്റെ 54 വീട്ടിലായിരുന്നു മുഖംമൂടി ആക്രമണം നടന്നത്. വീടിന് പുറത്തുള്ള ശുചിമുറി യിലേക്ക് കയറുന്നതിനിടെ ശുചിമുറിക്ക് പിന്നില് ഒളിച്ചിരുന്ന മുഖംമൂടി ധാരികളായ രണ്ടുപേര് രാജേന്ദ്രനെ ആക്രമിക്കുകയായിരുന്നു. നിലവിളികേട്ട് വീട്ടുകാരും അയല്ക്കാരും ഓടിയെത്തിയപ്പോഴേക്കും അക്രമിസംഘം മതിലുചാടി രക്ഷപ്പെട്ടു. രാജേന്ദ്രന് കൈയ്ക്കും കാലിനും വെട്ടേറ്റു. രാജേന്ദ്രന് കുണ്ടറയിലെ ഒരു സ്വകാര്യ ആശുപത്രിയില് ചികിത്സ തേടി. മുഖംമൂടി സംഘത്തിന് ധനാപഹരണംആയിരുന്നില്ല ലക്ഷ്യമെന്നും നിര്മ്മാണ മേഖലയിലെ പ്രശ്നങ്ങളാണ് ആക്രമണത്തിന് കാരണമെന്നും സംശയിക്കുന്നു. കഴിഞ്ഞ ബുധനാഴ്ച രാത്രിയാണ് മുഖംമൂടി ധാ രികളായ അഞ്ചംഗ അക്രമിസംഘം മാമൂട് മുണ്ടന് ചിറ മാടന്കാവിന് സമീപം ചരുവിള പുത്തന് വീട്ടില് സ്വകാര്യ ചിട്ടി നടത്തിപ്പുകാരനായ ജയചന്ദ്രന്റെ വീട്ടില് ആക്രമണം നടത്തിയത്. ജയചന്ദ്രനും സഹോദരി അമ്ബിളിയും സ്വകാര്യ ആശുപത്രിയില് ചികിത്സയിലാണ്. തുടര്ച്ചയായി നടക്കുന്ന മുഖംമൂടി ആക്രമണത്തില് നാട്ടുകാര് ഭയാശങ്കയിലാണ്. അടുത്ത പ്രദേശങ്ങളിലുണ്ടായ സമാന സ്വഭാവത്തിലുള്ള ആക്രമണത്തെ സംബന്ധിച്ച് ദുരൂഹതകളുണ്ട്. ആദ്യ മുഖംമൂടി സംഘത്തിന്റെ ആക്രമണത്തെ സംബന്ധിച്ച് പോലീസ് കേസ് രജിസ്റ്റര് ചെയ്ത് അന്വേഷണം നടക്കുന്നതിനിടയിലാണ് രണ്ടാമത്തെ മുഖംമൂടി ആക്രമണം. രണ്ട് ആക്രമണങ്ങളുടെയും അന്വേഷണം ഊര്ജിതപ്പെടുത്തിയിട്ടുണ്ട്. പ്രതികള് ഉടന് കുടുങ്ങുമെന്നാണ് പോലീസിന്റെ പ്രതീക്ഷ.